Document ID: 31989R3593

*****
ΚΑΝΟΝΙΣΜΟΣ (ΕΟΚ) αριθ. 3593/89 ΤΗΣ ΕΠΙΤΡΟΠΗΣ
της 30ής Νοεμβρίου 1989
για την τροποποίηση του κανονισμού (ΕΟΚ) αριθ. 3587/86 για τον καθορισμό των συντελεστών εφαρμογής που θα εφαρμοσθούν στις τιμές αγοράς στον τομέα των οπωροκηπευτικών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως της αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1119/89 (2), και ιδίως το άρθρο 16 παράγραφος 4,
Εκτιμώντας:
ότι ο κανονισμός (ΕΟΚ) αριθ. 3587/86 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1822/89 (4), καθόρισε τους συντελεστές προσαρμογής που επιτρέπουν τον υπολογισμό των τιμών στις οποίες αγοράζονται τα προϊόντα που παρουσιάζουν διαφορετικά χαρακτηριστικά από εκείνα των προϊόντων που λαμβάνονται υπόψη για τον καθορισμό των τιμών βάσεως και αγοράς·
ότι οι πληροφορίες που συγκεντρώθηκαν όσον αφορά τα αγρονομικά χαρακτηριστικά της ποικιλίας «Empire» επιτρέπουν να συμπεράνουμε ότι δεν πρόκειται για «μεγαλόκαρπη» ποικιλία μήλων · ότι ο κανονισμός (ΕΟΚ) αριθ. 920/89 της Επιτροπής της 10ης Απριλίου 1989 για τον καθορισμό των κανόνων ποιότητας για τα εσπεριδοειδή, τα μήλα και τα αχλάδια και περί τροποποιήσεως του κανονισμού αριθ. 58 (5), όπως τροποποιήθηκε από τον κανονισμό (ΕΟΚ) αριθ. 3375/89 (6), καθόρισε αυτή τη νέα ταξινόμηση· ότι θα πρέπει επίσης να αποκλειστεί η ποικιλία αυτή από τον κατάλογο των μεγαλοκάρπων ποικιλιών μήλων που εμφαίνονται στο παράρτημα Χ του κανονισμού (ΕΟΚ) αριθ. 3587/86·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο παράρτημα Χ «Μήλα», του κανονισμού (ΕΟΚ) αριθ. 3587/86 στον «Κατάλογο των μεγαλοκάρπων ποικιλιών επιτραπεζίων μήλων», η ποικιλία «Empire» διαγράφεται.
Άρθρο 2
Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Νοεμβρίου 1989.

Labels: 3
7
2
17